**RELACION**

**“PËR**

**DISA NDRYSHIME NË LIGJIN NR. 10091, DATË 05.03.2009, ‘PËR AUDITIMIN LIGJOR, ORGANIZIMIN E PROFESIONIT TË AUDITUESIT LIGJOR DHE TË KONTABILISTIT TË MIRATUAR’, I NDRYSHUAR”**

1. **QËLLIMI I PROJEKT-AKTIT DHE OBJEKTIVAT QË SYNOHEN TË ARRIHEN**

**Ministria e Financave (MF) po drejton zbatimin e reformës së përmirësimit të raportimit financiar në përputhje me standardet dhe praktikat e mira ndërkombëtare, me mbështetjen e Bankës Botërore (BB), duke përmirësuar kornizën ligjore, me qëllim rritjen e cilësisë së raportimit financiar në vend. Kjo reformë mbështetet në tre shtylla kryesore, të cilat kanë të bëjnë me:**

1. **Përmirësimin e kuadrit institucional të palëve të përfshira në reformë;**

**Në këtë kuadër, janë realizuar një sërë ndryshimesh ligjore në fushën e raportimit financiar dhe auditimit ligjor, me qëllim kryesor miratimin e një kuadri të shëndoshë të raportimit financiar të përshtatur për nevojat e ekonomisë shqiptare dhe të harmonizuar me** *acquis communautaire* **të BE-së si dhe me praktikat më të mira ndërkombëtare.**

**Në kuadër të prioriteteve të reformës, në fokus është përditësimi i vazhdueshëm i Standardeve Kombëtare të Kontabilitetit dhe në këtë kontekst është krijuar dhe mbështetur forcimi i Këshillit Kombëtar të Kontabilitetit, me qëllim kryesor përmbushjen e kërkesave rregullatore dhe përgatitjen e standardeve për profesionin e kontabilistit.**

**Po kështu, është krijuar sistemi i mbikëqyrjes publike të audituesve ligjorë dhe të shoqërive audituese duke patur si qëllim që të rrisë sigurinë, që auditimet ligjore kryhen në një mjedis transparent, të kontrolluar dhe të kujdesshëm e në shërbim të interesit publik.**

1. **Konsolidimin e kapacitetit institucional për të zbatuar *acquis communautaire* të fushës së raportimit financiar;**

**Në këtë kontekst, përveç aktorëve kryesorë të tillë si KKK, BMP, organizatat profesionale të kontabilistëve dhe audituesve ligjorë, janë mbështetur edhe rregullatorë të tjerë të tillë si Banka e Shqipërisë dhe Autoriteti i Mbikëqyrjes Financiare, lidhur me krijimin e një sistemi të qëndrueshëm të trajnimit dhe edukimit mbi zbatimin dhe imponimin e zbatimit të standardeve të kontabilitetit dhe auditimit. Gjithashtu, në këtë kuadër është mbështetur administrata tatimore lidhur me përdorimin e standardeve ndërkombëtare të raportimit finaciar dhe përdorimi i tyre në raportimin fiskal. Qendra Kombëtare e Biznesit gjithashtu, ka zhvilluar një sistem efikas të regjistrimit dhe publikimit të pasqyrave financiare të njësive ekonomike, në përputhje me pjesët përkatëse të *acquis communautaire*.**

**Në kuadër të reformës, mbështetje e veçantë është dhënë edhe për organizatën profesionale të audituesve ligjore (IEKA) me qëllim shndërrimin e saj në një organ profesional kompetent për kryerjen e detyrave të tij, si subjekt i mbikëqyrjes publike**, **në funksion të përmirësimit të cilëisë së auditimit ligjor dhe mbrojtjes së interesit publik.**

**Organizatat profesionale të kontabilitetit janë mbështetur në zhvillimin dhe zbatimin e proceseve dhe procedurave të përmirësuara të strukturuara, që do të lejojnë realizimin e veprimtarisë së tyre në mënyrë efektive, efikase dhe në përputhje me praktikat e mira ndërkombëtare. Objektivi është rregullimi i duhur i profesionit të kontabilistit, pa dëmtuar konkurrencën, përveç sigurimit të mbrojtjes së palëve të treta që marrin shërbime nga një kontabilist.**

**Një rol të rëndësishëm në fushën e raportimit financiar luajnë dhe Institucionet e Arsimit të Lartë. Në këtë kontekst, këto institucione janë mbështetur për të përmirësuar modulet dhe programet mësimore lidhur me Standardet Ndërkombëtare të Auditimit dhe Kontabilitetit, me qëllimin përfundimtar përmirësimin e cilësisë së të diplomuarve në këto fusha.**

1. **Rritjen e ndërgjegjësimit mbi raportimin financiar dhe auditimin ligjor në vend.**

**Në këtë drejtim janë ndërmarrë një sërë aktivitetesh lidhur me ndërgjegjësimin publik mbi ekonominë informale dhe përfitimet e përmirësimit të cilësisë së kontabilitetit dhe auditimit ligjor.**

**Një vëmendje e veçantë i është kushtuar rritjes së kapaciteteve të industrisë së kontabilitetit nëpërmjet gjenerimit të të ardhurave nga burime të reja, duke krijuar një mjedis më të mirë për prodhimin e raportimit financiar me cilësi të lartë në përgjithësi.**

**Sa më sipër, duke patur si qëllim kryesor përmirësimin e cilësisë së auditimit ligjor dhe përafrimin e mëtejshëm të kuadrit rregullator të fushës së kontabilitetit dhe auditimit të vendit tonë me praktikat më të mira, si dhe përafrimin e mëtejshëm me direktivat dhe rregulloret përkatëse të Bashkimit Evropian (BE), MF ka iniciiuar ndërmarrjen e aktiviteteve në kuadër të ndryshimit të ligjit nr. 10091, datë 05.03.2009 “Për auditimin ligjor, organizimin e profesionit të audituesit ligjor dhe të kontabilistit të miratuar, të ndryshuar”. Lidhur me përafrimin e mëtejshëm të kuadrit rregullator të fushës me *acquis communautaire*, realizimi i ndryshimeve të këtij ligji i përgjigjet kërkesave të paraqitura në Kapitullin 6 “Legjislacioni tregtar” të raportit të progresit të BE për vendin tonë, si dhe në Planin Kombëtar për Integrimin Evropian (2024–2026), të cilat kërkojnë** harmonizimin e mëtejshëm të kuadrit ligjor për kontabilitetin, transparencën dhe auditimin ligjor me acquis më të fundit të BE-së në këto fusha; dhe forcimin e kapaciteteve të Bordit të Mbikëqyrjes Publike (BMP) përsa i përket burimeve njerëzore dhe financimit të këtij institucioni.

Gjithashtu, rishikimi i këtij ligji mbështet angazhimin e qeverisë shqiptare për përmbushjen e masave të ndërmarra në kuadër të kërkesave që ka dokumenti i BB mbi Huanë e Politikave Zhvillimore (DPL), i cili mbështetet në 3 shtylla kryesore. Një nga shtyllat kryesore të këtij dokumenti ka të bëjë me mbrojtjen e mjedisit dhe duke qenë se ndryshimet e propozuara në ligj lidhen edhe me dhënien e sigurisë mbi raportimin e qëndrueshmërisë të hartuar nga njësitë ekonomike përkatëse në vendin tonë, këto ndryshime do të japin kontribut në rritjen e ndërgjegjësimit ndaj çështjeve jofinanciare, si ato mjedisore, sociale, korrupsionin, etj.

Mbi sa më sipër, në tërësi, projekt-ligji synon të arrijë këto objektiva:

* Përafrimin e legjislacionit me atë të BE, në mënyrë që të përmbushë kërkesat e përcaktuara në Kapitullin 6 të *acquis communautaire*;
* Përcaktim më të qartë të njësive që janë të detyruara të kryejnë auditimin ligjor;
* Përmirësimin e implementimit të mëtejshëm të ligjit, duke përmirësuar dhe forcuar rregullat për kryerjen e auditimit ligjor të njësive me interes publik (NJEIP);
* Përcaktimi i detyrimit për dhënien e sigurisë mbi raportimin e qëndrueshmërisë nga shoqëritë e auditimit;
* Qartësim më të plotë në lidhje me realizimin e disa procedurave bazë të punës që duhet të kryhen nga audituesit ligjorë, në mbështetje të përcaktimeve që ka dhe direktiva përkatëse; si dhe
* Qartësimin e terminologjive përkatëse ku janë hasur problematika, me synim unifikimin dhe përmirësimin e zbatueshmërisë së këtij ligji.

Realizimi i këtyre objektivave, në kuadër të ndryshimeve përkatëse, do të bëjë të mundur rritjen e cilësisë dhe përgjegjshmërisë së audituesve ligjorë dhe shoqërive të auditimit, duke forcuar qeverisjen e brendshme të njësive ekonomike me interes publik, përmirësuar punën e audituesve ligjorë, duke krijuar në këtë mënyrë një treg më profesional dhe transparent të auditimit ligjor. Në të njëjtën kohë, raportimi financiar i shëndoshë dhe transparent luan një rol kyç në rritjen e besimit të investitorëve të brendshëm dhe të huaj, si një kriter i rëndësishëm për inkurajimin e investimeve, inovacionit dhe rritjes ekonomike në vend. Një kuadër ligjor konçiz dhe i fortë, i shoqëruar nga profesione të forta të kontabilitetit dhe auditimit ligjor do të çojë në rritjen e besimit të investitorëve dhe publikut.

1. **VLERËSIMI I PROJEKT-AKTIT NE RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Bazuar në Programin e Qeverisë 2021-2025, një ndër angazhimet kryesore është anëtarësimi në BE. Në këtë kontekst, duhet të zbatohet me korrektësi Marrëveshja e Stabilizim Asociimit (MSA), pjesë e të cilit është edhe Kapitulli 6 i *acquis communautaire* “Legjislacioni tregtar”, në të cilin përfshihet edhe detyrimi i harmonizimit të rregullave për përgatitjen e pasqyrave dhe raportimit financiar.

Ndryshimet e propozuara janë në përputhje me programin e Qeverisë dhe me legjislacionin e BE-së në këtë fushë.

Projekt-ligji nuk është i parashikuar në planin analitik të projektakteve të MF për vitin 2024, por ishte i parashikuar për t’u miratuar brenda 3-mujorit të parë të vitit 2025.

1. **ARGUMENTIM I PROJEKT-AKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Duke patur si qëllim kryesor përmirësimin e profesionit të audituesit ligjor si dhe përafrimin e mëtejshëm të kuadrit rregullator të fushës së kontabilitetit dhe auditimit të vendit tonë me praktikat më të mira si dhe direktivat dhe rregulloret përkatëse të BE, si dhe në mbështetje të problematikave të evidentuara në çështjet e organizimit të punës së audituesit ligjor për njësitë ekonomike, veçanërisht për njësitë ekonomike me interes publik, ndryshimet kryesore të ligjit lidhen me këto fusha kryesore:

* Përcaktim më të qartë të njësive që janë të detyruara të kryejnë auditimin ligjor. Të gjitha njësitë ekonomike të klasifikuara si njësi ekonomike të vogla dhe të mesme mund të kryejnë auditimin nëpërmjet audituesve ligjorë dhe shoqërive audituese, ndërkohë të gjitha njësitë ekonomike të klasifikuara të mëdha dhe njësi ekonomike me interes publik detyrohen ta kryejnë auditimin vetëm nëpërmjet shoqërive audituese. Ministri i Financave, pas marrjes së mendimit të BMP, mund të përcaktojë kritere shtesë për shoqëritë audituese që angazhohen në auditimin e njësive ekonomike të mëdha dhe NJEIP. Këto kritere mund të përfshijnë, por pa u kufizuar, numrin e audituesve ligjorë, vjetërsinë, vlerësimin si rezultat i kontrolleve të mëparshme të sigurimit të cilësisë. Klasifikimi i njësive ekonomike në kategoritë e mësipërme realizohet bazuar në legjislacionin në fuqi për kontabilitetin dhe pasqyrat financiare.
* Një element i rëndësishëm që vjen si risi, mbështetur në direktivat e BE në lidhje me auditimin ligjor dhe të kontabilitetit të sektorit privat, është përfshirja e detyrimit ligjor për audituesit ligjorë të dhënies së sigurisë për raportimin e qëndrueshmërisë (sipas direktivës përkatëse të kontabilitetit, raporti do të përgatitet nga njësitë ekonomike të mëdha, duke hyrë në fuqi gradualisht deri në vitin 2028). Aktualisht, një raportim i tillë në vendin tonë është përfshirë pjesërisht në ligjin nr. 25/2018 “Për kontabilitetin dhe pasqyrat financiare”.
* Qartësimin e procesit dhe koncepteve të lidhura me auditimin ligjor të NJEIP, bazuar në rregulloren e BE (përforcimi i funksioneve të komitetit të auditimit, përcaktimi i detyrimit të kryerjes së rishikimit të kontrollit të cilësisë së angazhimit, raportimi ndaj komitetit të auditimit, etj).
* Qartësim më i plotë në lidhje me realizimin e disa procedurave bazë të punës që duhet të kryhen nga audituesit ligjorë, në mbështetje të përcaktimeve që ka dhe direktiva përkatëse. Kryesisht, shtesat kanë të bëjnë me përcaktimin e rregullave bazë të auditimit që lidhen me kohën e angazhimit të auditimit, me mbajtjen e regjistrave përkatës si për shkeljet e kryera dhe për çdo klient të audituesit, mbajtjen e një dosje auditimi për çdo auditim ligjor dhe dosje për çdo angazhim në dhënien e sigurisë për raportimin e qëndrueshmërisë si dhe regjistrimin nga ana e audituesit të çdo ankese të ardhur ndaj tij në lidhje me angazhimet në raportimin e qëndrueshmërisë.
* Gjithashtu, në kuadër të qartësimit më të madh dhe përmirësimit të problematikave të evidentuara më parë në lidhje me zbatueshmërinë e ligjit aktual, ndryshime të vogla janë realizuar dhe në disa aspekte të përshtatura me kontekstin lokal si: në procesin e kontrollit të cilësisë, në qartësimin më të madh të roleve dhe funksioneve të institucioneve rregullatore të kësaj fushë, në rritjen e zbatueshmërisë së standardeve të auditimit si dhe në qartësimin e sistemit të masave sanksionuese (një detajim dhe qartësim i masave - të shprehura në % të qarkullimit vjetor, është përcaktuar sanksionimi i organeve drejtuese të NJEIP (në përputhje me rregulloren përkatëse të BE, element i cili mungon në ligjin aktual), është qartësuar procesi i publikimit të masave, raportimi i shkeljeve si dhe është bërë një përcaktim më i qartë i përgjegjësive administrative të strukturave të organizatës profesionale të audituesve ligjorë, në rast shkeljeje nga ana e tyre).

Projekt-ligji i propozuar për auditimin ligjor do të ndikojë pozitivisht duke kontribuar në përmirësimin e kuadrit ligjor të auditimit. Përfitimet kryesore janë si më poshtë:

* Rritje e transparencës dhe llogaridhënies nga të gjithë aktorët e përshirë në auditimin ligjor;
* Cilësia e përmirësuar e auditimeve;
* Forcimin e mëtejshëm të zbatimit të standardeve ndërkombëtare të auditimit, që do të sjellë harmonizimin e mëtejshëm të këtij ligji me praktikat më të mira ndërkombëtare. Kjo lehtëson investimet ndërkufitare dhe rrit besueshmërinë e pasqyrave financiare të përgatitura nga subjektet në vend;
* Përcaktimi i kuadrit në lidhje me masat sanksionuese dhe disiplinore në funksion të ruajtjes së integritetit të profesionit të auditimit. Nëpërmjet këtyre dispozitave synohet të adresohen problematikat aktuale të marrjes së masave disiplinore dhe sanksionuese, duke përcaktuar korniza të qarta në lidhje me marrjen e këtyre masave ndaj audituesve ligjorë dhe shoqërive audituese që zbatojnë kërkesat e kuadrit rregullator dhe standardeve përkatëse profesionale gjatë punës së tyre.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt-ligji “Për disa ndryshime në ligjin nr. 10091, datë 05.03.2009 ‘Për Auditimin Ligjor, Organizimin e Profesionit të Audituesit ligjor dhe të Kontabilistit të Miratuar’, i ndryshuar”, është i mbështetur në:

* Kushtetutën e Republikës së Shqipërisë;
* Direktivën 2006/43/EC, të ndryshuar me direktivën 2014/56/EU;
* Rregulloren EU nr. 537/2014 e Parlamentit Evropian dhe Këshillit e datës 16 Prill 2014.

1. **VLERËSIMI I SHKALLËS SË PËRAFRIMIT ME ACQUIS COMMUNATUAIRE (PËR PROJEKT-AKTET NORMATIVE)**

Projekt-ligji “Për disa ndryshime në ligjin nr. 10091, datë 05.03.2009 ‘Për Auditimin Ligjor, Organizimin e Profesionit të Audituesit ligjor dhe të Kontabilistit të Miratuar’, i ndryshuar”, përafron pjesërisht direktivën 2006/43/EC të ndryshuar me direktivën 2014/56/EU, Rregulloren e EU nr. 537/2014 e Parlamentit Evropian dhe Këshillit e datës 16 Prill 2014.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT**

Ky projektligj ka në përbërje të tij 23 nene, sqarimet e të cilave jepen si më poshtë:

1. Në nenin 2 ndryshojnë pikat si më poshtë:

Pika 1 - lidhur me përkufizimin për termin “Auditim ligjor”, për tu përshtatur me direktivën.

Pika 2 - lidhur me përkufizimin për termin “Auditues ligjor i huaj” për tu përshtatur me direktivën dhe është shtuar përkufizimi për dhënien e sigurisë për raportimin e qëndrueshmërisë.

Pika 3 - lidhur me përkufizimin për termin “Auditues i grupit” për tu përshtatur me direktivën dhe është shtuar përkufizimi për dhënien e sigurisë për raportimin e qëndrueshmërisë.

Pika 4 - lidhur me përkufizimin për termin “Komision i provimeve të aftësive profesionale”, sqarim i mëtejshëm.

Pika 7 - lidhur me përkufizimin për termin “Auditues ligjor”për tu përshtatur me direktivën dhe është shtuar përkufizimi për dhënien e sigurisë për raportimin e qëndrueshmërisë.

Pika 8 - është përmirësuar përkufizimi i termit “Kandidat”.

Pika 9 - është përmirësuar përkufizimi i termit “Kontabilist i miratuar”

Pika 12 - është sqaruar germa c dhe është shtuar pika 12/1 për dhënien e sigurisë për raportimin e qëndrueshmërisë.

Pika 14 - është ndryshuar termi “Auditim ligjor” për tu përshtatur me direktivën.

Pika 17 - është përmirësuar përkufizimi "Standardet Ndërkombëtare të Auditimit dhe Sigurisë” (SNMC) për tu përshtatur me terminologjinë lidhur me standardet e miratuara nga Bordi i Standardeve Ndërkombëtare të Auditimit dhe të Sigurisë (BSNAS).

Pika 20 - është ndryshuar përkufizimi “Shoqëri auditimi” dhe është shtuar përkufizimi për dhënien e sigurisë për raportimin e qëndrueshmërisë, për t’u përshtatur me direktivën.

Pika 23/1 është shtuar për tu përshtatur me direktivën.

Pika 23/2 është shtuar për tu përshtatur me direktivën.

1. Në nenin 4 ndryshon:

Pika 1 - është përmirësuar përkufizimi i BMP, me qëllim qartësimin e statusit dhe selinë e tij.

1. Në nenin 4/1 ndryshon:

Pika 1- është përmirësuar përkufizimi mbi financimin e BMP. Konsolidimi i të ardhurave të BMP do të ndikojë në ruajtjen e integritetit të kuadrit ligjor dhe rregullator të auditimit, duke garantuar një mjedis të qëndrueshëm dhe të sigurt për palët e treta.

1. Në nenin 5 ndryshon:

Pika 1 - lidhur metë drejtat dhe detyrat e BMP, ku janë shtuar germat i dhe j mbi detyrat e bordit, duke rritur transparencën dhe përmirësuar raportimin e tij.

1. Në nenin 7 ndryshojnë pikat si më poshtë:

Pika 1 - lidhur me organizimin e audituesve ligjorë dhe i shoqërive audituese, ku është përmirësuar përkufizimi.

Pika 3 - sqarohet mënyra e miratimit të statutit të organizatës profesionale të audituesve ligjorë, i cili miratohet nga Ministri i Financave, pas marrjes së mendimit nga BMP.

1. Në nenin 12 ndryshon:

Pika 2 - lidhur me kompetencat e organizatës profesionale të audituesve ligjorë është përmirësuar përkufizimi dhe shtuar germa ç, për t’u përshtatur me direktivën.

1. Në nenin 24 ndryshon:

Shtohet Pika 4 - mbi përcaktimin e përkufizimit të reputacionit të mirë.

1. Në nenin 32 ndryshon:

Pika 1 - lidhur me parimet e etikës profesionale dhe papajtueshmëritë, sipas direktivës.

1. Shtohet neni 32/1 mbi skepticizmin profesional gjatë kryerjes së një auditimi, sipas direktivës.
2. Në nenin 33 ndryshojnë pikat si më poshtë:

Pika 4 - është përmirësuar përkufizimi lidhur me konfliktin e interesit të audituesit ligjor ose shoqërisë së auditimit, për t’u përshtatur me direktivën.

Pika 6 - është ndryshuar përkufizimi mbi dokumentimin e kërcënimeve/presioneve gjatë auditimit dhe janë listuar kërcënimet që mund të konsiderohen të rëndësishme, sipas direktivës.

Pika 7 - është përmirësuar përkufizimi dhe është shtuar përkufizimi për dhënien e sigurisë për raportimin e qëndrueshmërisë, sipas direktivës.

1. Në nenin 36 ndryshojnë pikat si më poshtë:

Pika 1 - është përmirësuar përkufizimi lidhur me rregullat e auditimit dhe ortakun kryesor të qëndrueshmërisë, për t’u përshtatur me direktivën.

Pika 2 - është përmirësuar përkufizimi lidhur me mjaftueshmërinë e kohës dhe burimeve të auditimit, sipas direktivës.

Pika 3 - lidhur me krijimin e një regjistri mbi shkeljet e dispozitave të këtij ligji, sipas direktivës.

Pika 4 - lidhur me krijimin e një regjistri të klientit, sipas direktivës.

Pika 5 - lidhur me krijimin e një dosje auditimi, sipas direktivës.

Pika 6 - lidhur me regjistrimin e ankesave kundrejt auditimeve të realizuara, sipas direktivës.

Pika 7 - lidhur me të drejtën e BMP që të kërkojë çdo informacion nga audituesit ligjorë dhe shoqëritë audituese mbi mënyrën se si i përmbushin detyrimet e tyre gjatë auditimit ligjor.

1. Në nenin 37 bëhet përcaktimi më i plotë i standardeve që duhet të zbatohen nga audituesit në punën e tyre.
2. Në nenin 38 janë qartësuar disa procese pune në lidhje me sistemin e dhënies së sigurisë, mbështetur në direktivë.
3. Në nenin 39 janë qartësuar përcaktimet në lidhje me procedurën e kontrollit të cilësisë së realizuar nga BMP, sipas kërkesave të direktivës dhe rregullores së BE.
4. Neni 41 ndryshon në lidhje me përcaktimet se kush e kryen auditimin ligjor, sipas përcaktimeve të pragjeve të përcaktuara për qëllime të raportimit financiar, si më poshtë:

të gjitha njësitë ekonomike, të cilat, në mbyllje të periudhës kontabël, për dy vite radhazi, tejkalojnë dy prej tre treguesve të mëposhtëm:

i. totali i aktiveve të bilancit, në mbyllje të periudhës kontabël përkatëse, arrin ose e kalon shumën prej 50 milionë lekësh;

ii. shuma e të ardhurave nga veprimtaria ekonomike (qarkullimi) në atë periudhë kontabël arrin ose e kalon shumën prej 100 milionë lekësh;

iii. ka, mesatarisht, të paktën 50 të punësuar gjatë periudhës kontabël.

Të gjitha njësitë ekonomike të klasifikuara sipas legjislacionit në fuqi për kontabilitetin dhe pasqyrat financiare si njësi ekonomike të vogla dhe të mesme mund të kryejnë auditimin nëpërmjet audituesve ligjorë apo shoqërive audituese. Të gjitha njësitë ekonomike të klasifikuara të mëdha dhe NJEIP, sipas legjislacionit në fuqi për kontabilitetin dhe pasqyrat financiare, detyrohen ta kryejnë auditimin vetëm nëpërmjet shoqërive audituese. Ministri i Financave, pas marrjes së mendimit të BMP, mund të përcaktojë kritere shtesë për shoqëritë audituese që angazhohen në auditimin e njësive ekonomike të mëdha dhe NJEIP. Këto kritere mund të përfshijnë, por pa u kufizuar, numrin e audituesve ligjorë, vjetërsinë dhe vlerësimin si rezultat i kontrolleve të mëparshme të sigurimit të cilësisë.

1. Në nenin 42 përmirësohet përkufizimi në lidhje me emërimin e audituesve ligjorë ose shoqërive audituese, ndalohen klauzolat kontraktuale që kufizojnë emërimet e bëra nga asambleja e përgjithshme e aksionarëve/ortakëve, përcaktohet termi kohor mbi zëvendësimin e audituesit ligjor të së njëjtës njësi ekonomike, sipas direktivës dhe rregullores.
2. Në nenin 46 jepet informacion mbi komitetin e auditimit të NJEIP, si zgjidhet ai dhe detyrat e tij në mënyrë që të rritet kontrolli i cilësisë së angazhimit**.**

Shtohet neni 46/1 mbi rishikimin e kontrollit të cilësisë së angazhimit dhe sqarohen mënyrat se si do bëhet ky rishikim, si do dokumentohen të dhënat dhe si do vlerësohen elementët e ndryshëm, sipas direktivës dhe rregullores.

1. Neni 55 ndryshon në lidhje me shkeljet dhe masat disiplinore. Përcakton autoritetin që ka të drejtë të marrë masa ndaj audituesve ligjorë dhe shoqërive audituese, afatet e përfundimit të procedurave të investigimit, si dhe sanksionet në varësi të shkeljeve sipas rastit.

Shtohet neni 55/1 mbi publikimin e masave sanksionuese. Përcaktohen mënyrat dhe afatet e publikimit të këtyre masave.

Shtohet neni 55/2 mbi përgjegjësinë administrative për strukturat e organizatës profesionale të audituesve ligjorë. Përcaktohen shkeljet administrative dhe disiplinore për të cilat jepen sanksione administrative si dhe masat sanksionuese.

1. Neni 57/1 ndryshon në lidhje me të drejtën e ankimit në gjykatën administrative kompetente në vendin ku ka selinë BMP.

Shtohet pika 2 në lidhje me rishikimin e vendimit të BMP në rast se pala ankimuese ka siguruar prova të reja.

1. Neni 58 - shfuqizohet.
2. **INSTITUCIONET DHE ORGANET QË NGARKOHEN ME ZBATIMIN E AKTIT**

Ky ligj zbatohet nga të gjithë audituesit ligjorë, shoqëritë e auditimit, si dhe kontabilistët e miratuar. Ligji rregullon auditimin ligjor të pasqyrave financiare vjetore, individuale dhe të konsoliduara, organizimin e profesionit të audituesit ligjor, të shoqërive të auditimit, të kontabilistit të miratuar, si dhe rregullimin e organizatave profesionale në fushën e kontabilitetit dhe të organizatës profesionale të audituesve ligjorë si dhe të autoritetit mbikëqyrës.

Për këtë arsye, për zbatimin e këtij ligji ngarkohen gjithashtu të gjitha organizatat profesionale në fushën e kontabilitetit, organizata profesionale e audituesve ligjorë si dhe të autoritetit mbikëqyrës (BMP). Gjithashtu, për zbatimin e këtij ligji ngarkohen edhe të gjitha entitetet ekonomike, të cilat sipas parashikimeve të këtij ligji, janë të detyruara të auditojnë pasqyrat e tyre financiare vjetore.

1. **MINISTRITË, INSTITUCIONET DHE PERSONAT DHE QË KANË KONTRIBUAR NË HARTIMIN E PROJEKT-AKTIT**

Kontribut në hartimin e projekt-ligjit “Për disa ndryshime në ligjin nr. 10091, datë 05.03.2009 ‘Për Auditimin Ligjor, Organizimin e Profesionit të Audituesit Ligjor dhe të Kontabilistit të Miratuar’ i ndryshuar”, ka dhënë Banka Botërore, nëpërmjet rekomandimeve dhe komenteve të dhëna gjatë të gjitha fazave të hartimit të këtij projekt-ligji si dhe palët e interesit gjatë takimeve paraprake të realizuara. Projekt-ligji do të dërgohet për mendim pranë audituesve ligjorë, autoritetetit mbikëqyrës, Ministrisë së Drejtësisë, Ministrisë së Shtetit dhe Kryenegociatorit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projekt-ligji nuk ka implikime financiare shtesë në buxhetit e shtetit.

**MINISTRI I FINANCAVE**

**ERVIN METE**